יום המסחר הראשון לשבוע זה הסתיים בירידות חדות, בדומה למגמה בבורסות המובילות בעולם בסוף השבוע. מדד תל אביב 35 ירד 2.3%, תל אביב 125 נפל 2.6%, מדד הנפט צנח 3.45%, מדד הנדל"ן צלל 3.19% ומדד הבנקים איבד 2%.
את מחזורי המסחר הגדולים ריכזו מניות בנק לאומי בירידה של 2.7%, טבע נפלה 2.8% על רקע פערי ארביטראז’, פועלים ירד 1.57% במחזור ער. מחזור המסחר במניות הסתכם היום ב-1.015 מיליארד ש"ח ומחזור המסחר באג"ח הגיע ל-1.73 מיליארד ש"ח.
במדד תל אביב 125 רק 3 מהמניות סיימו את היום בטריטוריה הירוקה. פריגו טיפסה 1.7%, אופקו הוסיפה 0.24% ואודיוקודס נסגרה בעליה קלה של 0.13%. מנגד, נורסטאר נפלה 8.3% ללא דיווח, פתאל נפלה 7.26% בדומה למניות סקטור התיירות והנסיעות שסופגות את הפגיעה החמורה ביותר מהתפשטות וירוס הקורונה ברחבי העולם ומחוץ לסין. אטראו שוקי הון צנחה 7.25%.
מניית וויטסמוק זינקה היום 36.38% אחרי שהחברה דיווחה כי היא רוכשת חברה פרטית בשם "מאנינט" העוסקת במתן אשראי חוץ בנקאי. על פי תנאי העסקה תקצה וויטסמוק למאנינט 60%-75% מהחברה בתמורה ל-100% ממניות מאנינט.
ברנמילר טיפסה 4.86% לאחר שדיווחה על חתימת מזכר הבנות עם חברה הונגרית, להפצת טכנולוגית האגירה של החברה בהונגריה ובמדינות נוספות במזרח אירופה.
חברת פז נפט הציגה היום את התוכנית האסטרטגית שלה, לפיה מתכוונת החברה להכפיל את שוויה בתוך 5 שנים. החברה הציגה תוכנית שאפתנית להשבחת נדל"ן, מיקסום הרווחים בחנויות הנוחות והשקעה בתחום האנרגיה המתחדשת, אך המשקיעים לא התרשמו ושלחו את המניה לירידות של 3.8%.